Mynen vruntliken groth vnde denst wes jk alle tid gudes vormach. Werdige leue here mester Pawel, vadder vnde gude vrundt. Wetet dat jk van Godes wegen noch wol to passe sy myt mynen kynderen, deme geliken jw de ewyge God ok lange gunnen vnde sparen motte myt allen leuen vrunden. Vorder mer, leue here vnde vadder, hebbe jk dat jn de namen Godes gewageth vnde mynen knecht Peter an jw gesent vnde em wes gudes mede gedaen vmme to vorkopen an kruderen vnde ander tuch vmme myne bergynge to soken vnde jk scyllynge dar vor krygen mochte. Is myne vruntlike bede van jw, vnde mynen knechte Peter mochte myt den besten vnder wyset werden, dat he de war to gelde mochte maken; vorsculde jk alle tid jegen ju wer:t; vnde js dar wat mede, leue werdige here vnde vadder, dat vor jw denet an saffraen, peper, peperkornen, ryssen effte mandelen effte watterleye, dar mede jw denet js, dat nemet vor aff vnde scriuet my, wy wyllen vns wol vruntliken to hope vorgaen vnde dat dat ander mochte vp dat beste vorkofft werden. Vorder, werdyge leue here vnde vadder, hoppe jk dat her Oleff Surpe nw wol myt den ersten wert by jw werd:t komen vnde alle sake vnde dynge, de hyr tuschen Marten vnde my jn fruntschopp van beyden syden gehandelt syn, wol openbaren wert vnde ok als jk jw amme last by Merten schreff wol vorstaen hebbe vnde jw all mynen gelouen dar ynne geue vnde bydde, dat id so blyuen moge; dat Merten gelauet js, wyl ik en holden, vnde sal de beste vnde lengeste fruntschopp blyuen tuschen den vrunden vnde my; vnde seet doch mede an den groten schaden, den zalige Hans vor syneme dode gehat hefft myt deme scheppe, dat vp Gotlande bleff, do he wol xiiij(c) [mark] vorloess, vnde dat em des konynges volk genomen hefft vp schepe, de van Danske to Reuel komen solden, vnde noch wol by en xv(c) [mark] an sculde vth steyt, dat jk mochte dat mynste deel dar wedder van hebben; vnde syttc nw jn groter wemoet vnde bedroffnysse vnde moet van mynen redesten teren; vnde hyr en js gene bergynge. God van hemelrike moet vns vt dusser wemoet helpen vnde to guden vrede, vnde bidde jw, werdige leue here vnde vadder, dat her Oleff, Marten vnde syn swager Syffryt hyr gelouet hebben to holden so gescheen motte vnde my seenden en wulmachttigen breff van deme ersamen rade van Abow vnde de c [mark] van des zaligen heren vnde byschopes Magnos Merten gegeuen hefft, vnde vor alle na manynge motte vorwart syn. Jtem jk scolde jw, leue wrund, here vnde vadder, wol wor mede bodencken, dan hyr en js nw tor tid nycht gudes to bekomen. So sende jk dem erwerdughen heren electus en hemmet vnde en par nesedoke; bydden eme dat [he] dusse klene giffte nycht vorsmaden wyl, vnde jw ok so, wylt God, hernegest vorbetern wyl; vnde wes gy vor jw gelt by my hebben bogerende syn, sal jw vruntliken [vorsendet] werden; jw werdicheyt vnde leue vadder dem ewygen Gode beuolen lange salich vnde gesunt myt uele guder nacht. Gescreuen to Reuel vp der hilgen dreualdicheyt auent anno xj. Gerdrud Surpesche. Adress: Deme werdighen heren mester Pawel, archidiaken der hylgen kerken to Abbou, kome dusse breff vruntliken gescreuen.